**"Δει δή χρημάτων και άνευ αυτών ουδέν γενέσθαι"**

**Του Σταύρου Λιάππη Οικονομολόγου - Λογιστή**

**Στις σημερινές συνθήκες της ιδιαίτερα επώδυνης οικονομικής συγκυρίας όπου η ακρίβεια συρρικνώνει τα εισοδήματα κυρίως των ασθενέστερων οικονομικών τάξεων, οι κομματικοί σχηματισμοί που στηρίζονται στις εθελούσια οικονομική ενίσχυση των μελών τους αντιμετωπίζουν τη δική τους κρίση. Επειδή τα έσοδα έχουν μειωθεί λόγω της κρίσης αυτό έχει την αντανάκλασή του στις κομματικές δραστηριότητες και λειτουργίες που παραμένουν αισθητά μειωμένες…Λειτουργικές δαπάνες έχουν περισταλεί και σημαντικές κομματικές λειτουργίες έχουν ανασταλεί. "Δει δή χρημάτων και άνευ αυτών ουδέν γενέσθαι"…Αυτή είναι η μια όψη του νομίσματος. Η άλλη όψη είναι η διαφάνεια στη τήρηση των οικονομικών δεδομένων, η επωφελής πολιτικά διάθεση των εσόδων και η ύπαρξη κανόνων συνετής οικονομικής διαχείρισης.**

**Είναι δεδομένο ότι τα τελευταία τριάντα χρόνια κατά τη διάρκεια δράσης της Αριστεράς είτε με την μορφή του Συνασπισμού είτε του ΣΥΡΙΖΑ ουδέποτε έγινε ενημέρωση των μελών για την πορεία των οικονομικών του Κόμματος. Παρ ότι υπήρχαν οι σχετικές καταστατικές προβλέψεις…Δείγματος χάριν παραθέτω την πρόβλεψη του άρθρου 29 περίπτωση 7 του καταστατικού του ΣΥΡΙΖΑ». «….Για τα οικονομικά δεδομένα του ΣΥΡΙΖΑ μπορούν να ενημερώνονται οι οργανώσεις και τα μέλη του κόμματος από την αρμόδια Επιτροπή Οικονομικού Ελέγχου της ΚΕ». Πότε έγινε αυτό;**

**Το διαρκές αδιέξοδο των κομματικών ΜΜΕ**

**Η διαρκούσα κρίση ήταν φυσικό επόμενο να πλήξει και τα κομματικά ΜΜΕ. Χαρακτηριστική η περίπτωση της ΑΥΓΗΣ, που χρεοκοπημένη οικονομικά και αποτυχημένη κυκλοφοριακά αντιμετωπίζει το φάσμα της αναστολής της έκδοσης της. Η τελευταία απόφαση των ηγετικών οργάνων του Κόμματος για συνέχιση της κυκλοφορίας της, υπακούει στις σκοπιμότητες της τρέχουσας συγκυρίας, παρά είναι αποτέλεσμα μιας σοβαρής οικονομοτεχνικής μελέτης βιωσιμότητας...Ένα είναι παραπάνω από βέβαιο...Ότι το πρόβλημα θα επανέλθει δριμύτερο την επόμενη φορά. Υποθέτω στα όρια της διακοπής της λειτουργίας ευρίσκονται η συχνότητα «105.5 στο Κόκκινο» και η εφημερίδα «Εποχή». Γιατί όμως ξύσαμε πάτο; Γιατί συνεχίζεται η ίδια κατάσταση στα κομματικά ΜΜΕ την τελευταία δεκαπενταετία; Υπάρχουν υπεύθυνοι; Θα πορευτούμε πάλι με τους ίδιους σαν να μην συνέβη τίποτα;**

**Για την διατήρηση της έντυπης έκδοσης της ΑΥΓΗΣ εκπονήθηκε ένα πρόγραμμα εθελουσίας εξόδου των εργαζομένων με δελεαστικά κίνητρα αποζημίωσης…28 μισθοί…Είναι προφανές ότι δεν υπήρχαν πολλές επιλογές για την συγκεκριμένη περίπτωση. Το αδιέξοδο οδήγησε εκεί…Δεν μπορεί να χρηματοδοτείς ένα βαρέλι δίχως πάτο… Αν περίσσευαν τα όβολα θα συζητάγαμε διαφορετικά αλλά αυτό απέχει έτη φωτός από τη σημερινή υπαρκτή εικόνα. Το ότι είναι πιο φιλεργατική από τις προτάσεις των πολυεθνικών δεν αποτελεί άλλοθι ούτε απαλύνει την απαράδεκτη κατάσταση…. Σύμφωνα με πληροφορίες το πρόγραμμα συνάντησε την άρνηση των εργαζομένων στη Γενική Συνέλευση τους, οποία όμως δεν απάντησε στο ερώτημα: Ποιος θα πληρώσει; Και γιατί άραγε;**

**Εν όψει όμως του συνεδρίου με βάση την προαναφερόμενη καταστατική πρόβλεψη η Επιτροπή Οικονομικού Ελέγχου οφείλει να παρουσιάσει οικονομικό απολογισμό στις οργανώσεις…Επικεντρώνοντας στα βασικά μεγέθη εσόδων – δαπανών, στη διάθεση των κομματικών εσόδων και στην ωφέλεια που αποκόμισε το Κόμμα από την χρηματοδότησή συγκεκριμένων δραστηριοτήτων. Ένα οικονομικό απολογισμό ο οποίος στηρίζεται στις τελευταίες οικονομικές καταστάσεις που έχουν δημοσιευθεί στο ΓΕΜΗ. Όντως υπάρχουν οι οικονομικές καταστάσεις της χρήσης του 2020 για το ΣΥΡΙΖΑ, την ΑΥΓΗ και το ΚΟΚΚΙΝΟ.**

**Το θέμα των ελλειμάτων των κομματικών ΜΜΕ είχε τεθεί μετ επιτάσεως πριν από 15 χρόνια περίπου…Ζητήθηκε η γνώμη πολλών ειδικών… Υποστηρίζαμε τότε αυτά που γράφω και σήμερα. Υποτίθεται ότι πάρθηκαν μέτρα εξυγίανσης…Εκ του αποτελέσματος αποδείχθηκαν αλυσιτελή…Τα ελλείματα μεγάλωναν, τα μέσα παντελώς ανυπόληπτα συνέχιζαν τον τραγικό τους κατήφορο, μη συγκεντρώνοντας την αποδοχή των πολιτών και κάποιοι, συνέχιζαν το βιολί τους μη ανησυχουντες για το τι θα επέλθει… Για δέκα πέντε συναπτά έτη… Ίσως και παραπάνω. Όταν η κατρακύλα έφτασε στον πάτο η εύκολη λύση υπήρχε πάντα…Προστρέχουμε στο 72% της κρατικής επιχορήγησης… Χωρίς να αναρωτηθεί κανείς τι φταίει και η ΑΥΓΗ έχει καταντήσει ένα...επαρχιακό έντυπο από άποψη κυκλοφορίας; Θα παρθούν δραστικά μέτρα για τον σταματημό του κατήφορου; Φαίνεται όμως ότι επικράτησε η άποψη της συνέχισης της κυκλοφορίας παντί τρόπω.**

**Εύλογα όμως προβάλλει το ερώτημα...Γιατί πρέπει να συνεχισθεί η λειτουργία; Μια λογικοφανης εξήγηση – πλην όμως ασυλόγιστη - θα ήταν για να υπηρετεί την πολιτική γραμμή του Κόμματος, διαδίδοντας την στους Έλληνες πολίτες…Μάλιστα…Ας το ξαναδούμε αυτό… Όπως μας ενημερώνει το δελτίο κυκλοφορίας η ΑΥΓΗ πουλάει περίπου 700 φύλλα…Στην τελευταία Προγραμματική Συνδιάσκεψη του Κόμματος συμμετείχαν περίπου 2500 σύνεδροι. Όλο το στελεχικό aparat…Κατά τεκμήριο επομένως 1800 υψηλόβαθμα στελέχη δεν την αγοράζουν(ποσοστό 76%). Αν όμως την απαξιώνουν τα ανωτέρα στελέχη πως θα πείσουν τα μεσαία και κατώτερα να πάνε στο περίπτερο; Και αφού είναι βέβαιο ότι δεν θα την αγοράσουν ούτε αυτοί πως θα την αγοράσει ο ψηφοφόρος - υποστηρικτής κι ακόμα παραπέρα τα ευρύτερα στρώματα της Ελληνικής κοινωνίας…**

**Πάμε στους εργαζομένους τώρα…Φυσικά οι εργαζόμενοι πρέπει να απολαμβάνουν αξιοπρεπείς μισθούς και ανθρώπινες συνθήκες εργασίας με σεβασμό των συλλογικών συμβάσεων... Εφ όσον όμως έχεις οικονομική άνεση να διατηρήσεις το συγκεκριμένο εργατοϋπαλληλικό προσωπικό…Αν δεν έχεις τι θα κάνεις; Το ερώτημα θέλει απάντηση όχι μεγαλοστομίες και πομφόλυγες! Δεν πνίγεσαι στα ελλείματα για να προστατέψεις τους εργαζομένους…Σε εξαιρετικές περιπτώσεις αυτό μπορεί να συμβεί πρόσκαιρα…Μόνο ένας που έχει πάρει διαζύγιο από κάθε ορθολογική σκέψη μπορεί να ακολουθήσει την συγκεκριμένη πρακτική…Γιατί στο τέλος ούτε τους εργαζομένους θα προστατέψεις…Οπερ εδει δειξαι…**

**Φαίνεται ότι κάποιους βόλευε αυτή η κατάσταση της αφασίας και της πλήρους αδιαφορίας για το παραγόμενο αποτέλεσμα της δουλειάς τους… Εννοώ κομματικό και πολιτικό αποτέλεσμα. Δεν εξηγείται αλλιώς! Δεν μπορεί να ανήκουμε σε ένα κόμμα που έχει την αποδοχή του 35% των ψηφοφόρων και το κομματικό ΜΜΕ να έχει τη αποδοχή ελάχιστων εξ αυτών. Δεν νοείται η ΑΥΓΗ την περίοδο που το «Εσωτερικό» ήταν στα όρια του 1% να είχε πολλαπλάσια κυκλοφορία από την σημερινή που τα ποσοστά του ΣΥΡΙΖΑ υπερβαίνουν το 30%.**

**Η οικονομική θέση του ΣΥΡΙΖΑ**

**Παρ ότι ο ΣΥΡΙΖΑ είναι κόμμα της αξιωματικής αντιπολίτευσης με υψηλά ποσοστά, τα οικονομικά του δεν είναι απεριόριστα...Για να μιλήσουμε με συγκεκριμένα στοιχεία ο ΣΥΡΙΖΑ ως οικονομικός οργανισμός με βάση τις οικονομικές καταστάσεις του 2020 παρουσιάζει ικανοποιητική κερδοφορία. Το σύνολο των εσόδων ανέρχεται σε 9.000.000 ευρώ και το σύνολο των δαπανών σε 7.000.000 ευρώ. Κέρδος 2 εκ. ετησίως. (Τα νούμερα στρογγυλοποιούνται οριακά για να συνεννοηθούμε)…Είναι λογικό να ενισχύσεις τα κομματικά μέσα ενημέρωσης ως βασικός μέτοχος, με το κέρδος η ένα μέρος του κέρδους. Στις υπάρχουσες όμως συνθήκες η καταβολή του μεγαλύτερου μέρους των εσόδων της κρατικής επιχορήγησης(72%) σε μια ασφαλώς αντιπαραγωγική επιχείρηση, προδήλως χρεοκοπημένη, είναι ανθυγιεινό φαινόμενο παραγνωρίζοντας άλλες προτεραιότητες στις δαπάνες των κομματικών λειτουργιών. Ενδεικτικά αναφέρω την οικονομική ενίσχυση των ΟΜ, την ενίσχυση επιμέρους θεματικών δραστηριοτήτων όπως το φεστιβάλ του ΣΥΡΙΖΑ που είναι για τα…πανηγύρια, η την καμπάνια των δημοτικών εκλογών. Η συγκεκριμένη χρηματοδότηση ξεφεύγει από τα λογιστικά και διαχειριστικά στάνταρτς και δεν πατάει σε καμμιά οικονομική λογική. Δεν πατάει επίσης σε καμμιά πολιτική λογική δεδομένου ότι ενισχύεις ένα μέσο ενημέρωσης το οποίο δεν συμβάλλει με την παραμικρή προστιθέμενη αξία στην προπαγανδιστική σου προσπάθεια. Είναι κατά συνέπεια αντιπαραγωγική με όποια λογική κι αν το εξετάσεις…Προπαντός με ΠΟΛΙΤΙΚΗ λογική.**

**Η οικονομική θέση της ΑΥΓΗΣ**

**Απ όλες τις πλευρές τονίζεται ότι η θέση της ΑΥΓΗΣ είναι εξαιρετικά κρίσιμη…Φυσικά η θέση της ΑΥΓΗΣ είναι δυσχερής σύμφωνα με τις εκθέσεις των ορκωτών ελεγκτών…Η διαπίστωση είναι ακριβής….Αλλά είναι η μισή αλήθεια….Διότι οι ορκωτοί στην έκθεση του 2019 σημειώνουν ότι υπάρχει «ουσιώδης αβεβαιότητα για τη συνέχιση της λειτουργίας της εταιρείας»- Κατ’ ουσία αυτό σημαίνει ότι για την περίπτωση της ΑΥΓΗΣ είμαστε λίγο πριν το τέλος…Το 2020 το οικονομικό αποτέλεσμα που πέτυχε η ΑΥΓΗ ήταν ζημιές ύψους 1.400.000 ευρώ διογκώνοντας έτι περαιτέρω τις συσσωρευμένες ζημιές σε 11.500.000 ευρώ, γεγονός που διαμορφώνει αρνητικά ίδια κεφάλαια της τάξης των 4.000.000 ευρώ. Κοινώς μείναμε με τον…μουντζούρη στο χέρι!!! Και δεν φτάνει αυτό…Υπάρχουν βραχυπρόθεσμες υποχρεώσεις(που πρέπει να καταβληθούν σε σύντομο χρονικό διάστημα) ύψους περίπου 5.000.000 ευρώ εκ των οποίων 2.600.000 ευρώ αποτελούν υποχρέωση προς τον βασικό μέτοχο και 2.400.000 ευρώ προς το δημόσιο, ασφαλιστικούς οργανισμούς και τους εργαζομένους Από που θα καλυφθούν; Από τις απαιτήσεις της εφημερίδας και τα υπάρχοντα εκείνη τη στιγμή χρηματικά διαθέσιμα; Λοιπόν οι απαιτήσεις της εφημερίδας στη χρήση του 2020 ανέρχονται σε 1.763.000 ευρώ στη συντριπτική τους πλειοψηφία πλήρως επισφαλείς όπως σημειώνει ο ορκωτός ελεγκτής…Χαρτοπόλεμος δηλαδή… Τα χρηματικά διαθέσιμα στο τέλος της συγκεκριμένης χρήσης ανέρχονται σε 7.602 ευρώ! Επομένως ποια είναι η λύση; Ο δανεισμός; Ενδεχομένως....Όμως κανένα πιστωτικό ίδρυμα στον πλανήτη δεν θα δανειοδοτούσε την ΑΥΓΗ με βάση τα δεδομένα των ισολογισμών της. Όσο κι αν οι τραπεζίτες ξεχειλώσουν τα κριτήρια δανειοδότησης το σενάριο με οικονομικούς όρους δεν βγαίνει….Η μάλλον βγαίνει με μια προϋπόθεση…Να υπάρξει εγγυητής του δανείου…Ποιος θα ναι αυτός; Μα φυσικά η κρατική χρηματοδότηση του ΣΥΡΙΖΑ. Δεν παίζει όμως ούτε αυτό το σενάριο αυτό γιατί όπως σημειώνεται και ορθά ο ΣΥΡΙΖΑ είναι «προ οικονομικού αδιέξοδου».**

**Βασική παράμετρος για τη χρεοκοπία της ΑΥΓΗΣ είναι οι ανελαστικές δαπάνες μισθοδοσίας κυρίως . Εφ όσον οι μισθοί της ΑΥΓΗΣ είναι πάνω από τον βασικό μισθό και ορισμένων στελεχών πολύ πιο πάνω εγείρεται το ερώτημα ποιος αποφασίζει και με ποια κριτήρια για την διαμόρφωση της μισθολογικής πολιτικής ….Θα μου πείτε η διεύθυνση της Εφημερίδας…Σωστά…Εφ όσον έχει …Αν δεν έχει όμως; Και την τελευταία δεκαπενταετία δεν έχει τίποτα, απ’ ότι λένε οι οικονομικές καταστάσεις….Τότε τρέχουμε στον ιδιοκτήτη για «το μάννα εξ ουρανού»...Οι καταβολές του ιδιοκτήτη την τελευταία δεκαπενταετία ανέρχονται σε 23.000.000 ευρώ εκ των οποίων τα 10.000.000 ευρώ περίπου καταβλήθηκαν από το 2017 και εντεύθεν. Κατά βάση χρησιμοποιήθηκαν για εξοφλήσεις παλαιοτέρων υποχρεώσεων. Στήθηκαν διάφορα προγράμματα διάσωσης... Τελικά όσα έγιναν στο όνομα της εξυγίανσης και παρ όλα όσα έγιναν στο όνομά της, οδήγησαν στο ίδιο αν όχι χειρότερο αποτέλεσμα. Η συνέχεια γνωστή…Τίποτα...**

**Μεγάλο μέρος του προβλήματος αποδίδεται στην τρέχουσα δύσκολη συγκυρία αλλά και στη Δεξιά...Στη σημερινή συγκυρία οι εφημερίδες με τον παραδοσιακό τρόπο έκδοσης φθίνουν...Η κυκλοφορία έχει περιοριστεί στο 1/10 του τιράζ των παλιών καλών εποχών. Αυτό είναι ακριβές....Αλλά Ισχύει για όλους...Μόνο που οι «άλλοι» έχουν να πληρώσουν...Εδώ ποιος θα βάλει το χέρι στην τσέπη; Η παραπομπή στα έργα της Δεξιάς με τις διάφορες λίστες τύπου Πέτσα έχει βάση. Όμως το πρόβλημα παραμένει... Ε λοιπόν και στα χρόνια που κυβερνούσε ο ΣΥΡΙΖΑ η οικονομική πορεία της ΑΥΓΗΣ επιδεινώθηκε δραματικά. Οι συσσωρευμένες ζημίες από 5.472.777 ευρώ της χρήσης του 2014 ανήλθαν σε 10.188.323 ευρώ στη χρήση του 2019. Χειροτέρευση κατά 86% !**

**Η περίπτωση του Ραδιοφώνου**

**Η δεύτερη «μαύρη τρύπα» που κατευθύνεται μεγάλος μέρος της κομματικής χρηματοδότησης είναι η ραδιοφωνική συχνότητα «Στο Κόκκινο»…Ας αποτυπώσουμε την πραγματικότητα του ραδιοσταθμού:**

**Το Κόκκινο 105.5 το 2020 κλείνει 14 χρόνια ζωής. Η επιρροή του είχε πολλά σκαμπανεβάσματα σήμερα όμως κυμαίνεται τον Δεκέμβριο 2021 γύρω στο 3%. Στα 14 αυτά χρόνια ο βασικός μέτοχος(ΣΥΡΙΖΑ) κατέβαλε συνολικά ως μετοχικό κεφάλαιο 14.850.000 ευρώ. Σε μέσους όρους χρηματοδοτούσε το κόκκινο με 1 εκ το χρόνο περίπου. Οι συσσωρευμένες ζημιές αυτά τα 14 χρόνια ανέρχονται σε 14.336.000 ευρώ...Καταγράφει περίπου 1 εκ ζημιά κάθε χρήση....Τα τελευταία χρόνια βαίνει αύξουσα...Η καθαρή θέση της εταιρείας ανέρχεται το 2020 σε 514.000 ευρώ. Επειδή όμως έχει κλείσει και η χρήση του 2021 αν αθροίσουμε την αναμενομένη ζημιά στην καθαρή θέση θα έχουμε αρνητικό αποτέλεσμα κατά 500. 000....Τουλάχιστον.**

**Επι πλέον τα συνολικά έσοδα ανέρχονται σε 230.000 ευρώ. Οι συνολικές δαπάνες λειτουργίας ανέρχονται σε 1.547.000 ευρώ. Φαίνεται ότι οι δαπάνες είναι επτά φορές περισσότερες από τα έσοδα του!!**

**Στο κλείσιμο τα χρήσης του 2020 υπάρχουν υποχρεώσεις 533.000 ευρώ...Από τον ισολογισμό φαίνεται ότι καλύπτονται από τις απαιτήσεις και τα υπάρχοντα διαθέσιμα...Κρίσιμο στοιχείο ο βαθμός αβεβαιότητας είσπραξης των απαιτήσεων για τις οποίες δεν έχεις σχηματισθεί πρόβλεψη γεγονός που θα αυξήσει τις ζημιές.**

**Κρίσιμες διαπιστώσεις**

**Είναι γεγονός ότι «Η ΑΥΓΗ οφείλει να προσαρμοστεί στα δεδομένα της νέας εποχής. Ήδη, οι ηλεκτρονικοί συνδρομητές της εφημερίδας υπερτερούν των αναγνωστών που την αγοράζουν στο περίπτερο ενώ η ιστοσελίδα**[**avgi.gr**](http://avgi.gr/)**καταγράφεται πια ως μια δυναμική, αξιόπιστη πηγή ειδησεογραφίας με πολλές επισκέψεις κάθε μήνα»... Ναι σύντροφοι αυτή είναι η λύση, και ας αφήσουμε κατά μέρος τα νερόβραστα κλισέ του τύπου η ΑΥΓΗ οφείλει να μένει ανοικτή…Για ποιους; Δεν βλέπω ενδιαφέρον και ζήτηση…Παρά μονάχα απ’ 300 - άντε 700 - του Λεωνίδα…Αυτοί έχουν τους λόγους τους, επιμένοντας στη διατήρηση της έντυπης έκδοσης προσφεύγοντας εκτός των άλλων και στην ιστορία…**

**Δείτε πως: «Οι δημοσιογράφοι και τα στελέχη της κυνηγήθηκαν…» Βεβαίως αλλά κάποτε... «Φυλακίστηκαν, εξορίστηκαν…» Ασφαλώς αλλά κάποτε… «Η κυκλοφορία της διακόπηκε στην περίοδο της Χούντας»… Κι αυτό κάποτε… «Άντεξε σε αντίξοες συνθήκες…» Ναι αλλά στις σημερινές συνθήκες «το αγριολούλουδο ΔΕΝ αντέχει…**

 **Να αποσαφηνισθεί κάτι βασικό: Δεν χρηματοδοτεί το Κόμμα ένα έντυπο, ένα ραδιόφωνο ένα τηλεοπτικό σταθμό, ένα site κλπ., για να εξασφαλίσει εργασία στους εργαζομένους και μάλιστα με ικανοποιητικούς μισθούς. Προπαντός δε το κάνει γι’ αυτό... Επομένως γιατί το κάνει; Για να διαδοθεί με τον καλύτερο δυνατό τρόπο η πολιτική του γραμμή σε όσον το δυνατόν περισσοτέρους πολίτες....Αν λοιπόν το περιεχόμενο της εφημερίδας ανταποκρίνεται στα γούστα των πολιτών θα ναι ψηλά στις προτιμήσεις τους....Αν δεν είναι ας σκεφθούμε τι δεν πάει καλά...Έχω την γνώμη όμως ότι στη σκέψη ορισμένων είναι μόνο το....72%.**

**Δεν αμφιβάλλει κανείς για την ιστορική σημασία και το ρόλο της ΑΥΓΗΣ τα τελευταία 70 χρόνια…Υποκλινόμαστε και στην ίδια την εφημερίδα και στους συντελεστές της. Κράτησαν ψηλά τη σημαία της Αριστεράς…Αλλά αυτά κάποτε…Δεν μπορούμε να κάνουμε πολιτική μόνο με το ιστορικό παρελθόν. Κάνεις πολιτική με τους όρους του σήμερα, ασφαλώς παίρνοντας υπ’ όψη τα δεδομένα του χθες. Το χθες υπάρχει στα αρχεία και στα μουσεία… Επιμένοντας σε ιστορικά μεγαλεία του παρελθόντος στο τέλος καταλήγεις γραφικός…Θυμίζει η κατάσταση αυτή τους φιλάθλους που ομνύουν στο όνομα των πάλαι ποτέ ιστορικών ομάδων που πρωταγωνιστούσαν…Ναι αλλά σήμερα παίζουν στο….τοπικό. Αν δεν έχουν διαλυθεί!**

**Άλλη μια φορά...Ο λόγος ύπαρξης των κομματικών μέσων ενημέρωσης είναι αποκλειστικά να διαδίδουν τη γραμμή του κόμματος...Επαναλαμβάνω το αποκλειστικά... Το αναφέρει και ο τελευταίος Διευθυντής της εφημερίδας μετά την παραίτηση του. «…Το βασικό θέμα είναι αν επιτελεί σωστά τον ρόλο της: Να προσελκύει και να συσπειρώνει τους αναγνώστες γύρω από το περιεχόμενό της και να είναι όσο πιο επιδραστική γίνεται». Μόνο που δεν γίνεται ούτε το ένα, ούτε το άλλο…**

**Παρ όλα αυτά την τελευταία 15ετια ο ΣΥΡΙΖΑ χρηματοδότησε τα κομματικά ΜΜΕ με 40 εκ ευρώ. Η απήχηση τους αγγίζει τα όρια του τίποτα.. Πέραν του ότι και οι 15 χρήσεις ήταν υπέρμετρα ζημιογόνες...**

**Κι όμως το Κόμμα συνεχίζει να χρηματοδοτεί... Σήμερα η χρηματοδότηση των εκδοτικών δραστηριοτήτων του Κόμματος ανέρχεται σε 4 εκ ευρώ ετησίως περίπου…. Ερώτημα αφελούς....Γιατί συνεχίζεται αφειδώς η χρηματοδότηση σε ένα εγχείρημα που λογιστικά είναι προφανώς στον πυρήνα της χρεοκοπίας και πολιτικά η απήχηση του είναι στο πυρήνα της ανυπαρξίας;**

**Μπορώ να σκεφθώ τρεις λόγους: Ο πρώτος ότι ο ΣΥΡΙΖΑ είναι τόσο εύρωστος οικονομικά που ας πάει και το παλιάμπελο συνεχίζουμε να έχουμε ανοιχτή την κάνουλα....Εξ όσων μπορώ να αντιληφθώ δεν ισχύει κάτι τέτοιο.**

**Ο δεύτερος είναι λόγος είναι ότι οι διοικούντες τα ΜΜΕ σε μια λογική πλήρους παράνοιας έχουν σε «συνεννόηση» με την ηγεσία του Κόμματός αποσπάσει την υπόσχεση ότι θα χρηματοδοτούνται οι ζημιές ανεξαρτήτως ύψους και διάρκειας...Δεν ισχύει και δεν το πιστεύω....**

**Ο τρίτος πιθανός λόγος είναι ότι μια κλειστή ομάδα εργαζομένων έχει εγκλωβίσει την ηγεσία του Κόμματός και την έχει καταστήσει όμηρο στο σενάριο συνέχισης του συγκεκριμένου παιχνιδιού….Μάλλον είναι το πιο πιθανό. Συντάκτες που για πολλά χρόνια ήταν αρθρογράφοι της εφημερίδας το γράφουν και σήμερα...» «Σε όποιον αρέσουμε...». Εντελώς ανερυθρίαστα!!**

**Με όποια λογική κι αν το εξετάσεις πρόκειται για παράνοια. Στην καλύτερη περίπτωση...**

**Προσέξτε την εκπληκτική διατύπωση στη εισήγηση του Διοικητικού συμβουλίου προς τη Γενική συνέλευση των μετόχων του ραδιοφωνικού σταθμού. «Η Εταιρία διαθέτει ισχνή κεφαλαιακή διάρθρωση (Αρνητικά Ίδια Κεφάλαια) χαμηλό δείκτη ρευστότητας. Παρά το γεγονός ότι η ρευστότητα της Εταιρίας βρίσκεται σε χαμηλά επίπεδα, ΩΣΤΟΣΟ ΔΙΑΣΦΑΛΙΖΕΤΑΙ ΑΠΟ ΤΟΝ ΒΑΣΙΚΟ ΜΕΤΟΧΟ!!». Κοντολογίς ότι και να γίνει το 72% της κρατικής επιχορήγησης να ναι καλά!**

**Και λίγο παρακάτω... «Με δεδομένη την διαφαινόμενη διατήρηση του υφιστάμενου αρνητικού κλίματος, η διοίκηση της Εταιρίας παρακολουθεί διαρκώς τις εξελίξεις και προσαρμόζει τις κινήσεις, ενισχύοντας διαρκώς την ανταγωνιστικότητα και την αποτελεσματικότητα της». Τώρα τι να πεις;**

**Εν κατακλείδι αιωρείται το δίλημμα: Αν οι εργαζόμενοι στα ΜΜΕ δεν δεχθούν τα όντως ΓΕΝΝΑΙΑ κίνητρα εθελούσιας εξόδου το Κόμμα θα πάρει ΑΜΕΣΩΣ αποφάσεις; Η θα συνεχίσει να ανέχεται χρόνιες αργομισθίες και ανέξοδους υποκριτικούς «φιλεργατισμούς»; Ποια πρέπει να είναι η απόφαση; Απαντώ χωρίς περιστροφές μετά από τόσα χρόνια...«Περάστε απ’ το λογιστήριο»...**

**Τι να κάνουμε;**

**Είναι ηλίου φαεινότερο ότι απαιτείται άμεσα να διακοπεί η κοστοβορα και άκρως ζημιογόνα καθημερινή έντυπη έκδοση. Ενσωματώνοντας τη εβδομαδιαία «ΕΠΟΧΗ» ως ένθετο στην ΑΥΓΗ της Κυριακής. Το Κόμμα να παίξει…τα ρέστα του στο διαδίκτυο, αλλάζοντας στην σημερινή ψηφιακή εποχή τον τρόπο επικοινωνίας...Αξιοποιώντας τις τεχνολογίες να επενδύσει ουσιαστικά στα ηλεκτρονικά μέσα ενημέρωσης….Να δημιουργήσει θεματικά site πολυποίκιλου προσανατολισμού, να συμμετέχει σε διάφορες άλλες πλατφόρμες που προκαλούν το ενδιαφέρον χιλιάδων συμπολιτών μας και όχι να μένει προσκολλημένος σε παλιές συνταγές που η κοινωνία τις θεωρεί δυσκολοχώνευτες πλέον… Να εντάξει τις υπάρχουσες κομματικές πρωτοβουλίες στα social media γύρω απ’ το https://www.avgi.gr/. Επιπροσθέτως να χρηματοδοτήσει άλλες ραδιοτηλεοπτικές συχνότητες που έχουν υψηλές ακροαματικότητες για να μπει η φωνή του Κόμματος σε κάθε σπίτι. Ακούγεται ο εξής αντίλογος. Δεν μας παίζουν τα μεγάλα κανάλια…Κατ’ αρχάς δεν είναι μόνο τα μεγάλα…Εάν όμως μυρίσουν κέρδος θα σε παίξουν…Μικρά και μεγάλα… Και για όσους αμφιβάλλουν ας θυμηθούν τη ρήση του Μαρξ…«Το Κεφάλαιο τρέμει την απουσία κέρδους. Όταν οσμίζεται ένα σημαντικό όφελος γίνεται παράτολμο. Με κέρδος 20% ενθουσιάζεται. Με κέρδος 50% αποθρασύνεται. Με κέρδος 100% καταπατά όλα τα ανθρώπινα δικαιώματα. Με κέρδος 300% δεν διστάζει μπροστά σε κανένα έγκλημα...»**

**Κατά την γνώμη μου στην ηγεσία του Κόμματος εναπόκειται να ορίσει το ποσοστό…**

**email: sliappis57@ gmail.com**

ΣΥΡΙΖΑ ΠΕΡΙΣΤΕΡΙΟΥ